**SAŽETAK POZIVA**

**Izgradnja Centra za gospodarenje otpadom Biljane Donje**

**Operativni program Konkurentnost i kohezija (OPKK) 2014.-2020.**

Prioritetna os 6 - Zaštita okoliša i održivost resursa

Investicijski prioritet 6i – Ulaganje u sektor otpada kako bi se ispunili zahtjevi pravne stečevine Unije u području okoliša i zadovoljile potrebe koje su utvrdile države članice za ulaganjem koje nadilazi te zahtjeve

Specifični cilj 6i1 - Smanjena količina otpada koji se odlaže na odlagališta

Referentni broj poziva: **KK.06.3.1.01**

1. **Cilj poziva**

Cilj ovog Poziva je kroz postupak dodjele bespovratnih sredstava za projekt Centra za gospodarenje otpadom (CGO) Biljane Donje doprinijeti ostvarenju ciljeva OPKK-a, odnosno ciljeva vezanih za *Specifični cilj 6i1 - Smanjena količina otpada koji se odlaže na odlagališta.* U *okviru Specifičnog cilja 6i1* planira se pridonijeti uspostavi cjelovitog sustava gospodarenja otpadom u RH, kroz poticanje zasebnog prikupljanja korisnih sirovina iz otpada, značajno smanjenje količina biorazgradivog otpada na odlagalištu, obradu i iskorištavanja preostalog miješanog komunalnog otpada, te na kraju zbrinjavanje ostatnog otpada na odgovarajući način.

1. **Ukupna raspoloživa sredstva**

Ukupni maksimalni iznos sredstava po ovom Pozivu je **385,000.000 HRK** (*tristoosamdesetpetmilijunakuna*), dok je maksimalni iznos bespovratnih EU sredstava **275,000.000 HRK** (*dvjestosedamdesetpetmilijunakuna*), osiguranih kroz OPKK, *SC 6i1 - Smanjena količina otpada koji se odlaže na odlagališta*. Razliku između ukupne vrijednosti poziva i max. iznosa bespovratnih sredstava osigurava se na sljedeći način, koji je definiran Planom gospodarenja otpadom (PGO) u RH za razdoblje 2007.-2015. (NN 85/07, 126/10, 31/11 i 46/15): jedinice lokalne i područne (regionalne) samouprave osiguravaju 10% od ukupne vrijednosti projekta, a Fond za zaštitu okoliša i energetsku učinkovitost osigurava ostatak koji predstavlja razliku između 90% i max. iznosa EU sredstava.

1. **Raspoloživa sredstva po prijavitelju**

Obzirom da se radi o ograničenom pozivu za samo jednog prijavitelja, sva raspoloživa sredstva odnose se na unaprijed definiranog Prijavitelja.

1. **Predviđeni intenzitet potpore**

Intenzitet EU potpore za projekt CGO Biljane Donje izračunava se na temelju metode izračuna diskontiranog neto prihoda operacije.

1. **Prihvatljivi prijavitelj**

Unaprijed definirani Prijavitelj u sklopu ovog Poziva za dostavu projektnog prijedloga je društvo EKO d.o.o., Ante Starčevića 1, 23000 Zadar, kao javna tvrtka u vlasništvu Grada Zadra, Grada Benkovca i Zadarske županije, osnovana s ciljem uspostave sustava gospodarenja otpadom na području Zadarske županije.

1. **Prihvatljive aktivnosti**

Prihvatljive aktivnosti trebaju izravno biti vezane uz uspostavu cjelovitog sustava gospodarenja otpadom na području koje pokriva CGO Biljane Donje (Zadarska županija i dio Ličko-senjska županija), a koji obuhvaća:

* Izgradnju CGO-a (uključujući postrojenje za mehaničko-biološku obradu otpada, uređaj za pročišćavanje procjednih voda, servisni centar, upravnu zgradu, infrastrukturu unutar centra, odlagališne plohe i dr.),
* Izgradnju pripadajućih pretovaanih stanica do kojih lokalne komunalne tvrtke dovoze otpad koji se pretovaruje i odvozi dalje na obradu u CGO,
* Nabavu cestovnih motornih vozila za prijevoz otpada od pretovarnih stanica do CGO-a i te nabavu druge opreme potrebne za redovni rad CGO-a,
* Nadzor građevinskih radova, tehnička pomoć i upravljanje projektom te aktivnosti promidžbe i vidljivosti.
1. **Geografska ograničenja**

Projektni prijedlog mora izravno biti vezan uz uspostavu cjelovitog sustava gospodarenja otpadom u Zadarskoj i dijelu Ličko-senjske županije kroz izgradnju CGO Biljane Donje, a sukladno županijskom/regionalnom konceptu gospodarenja otpadom definiranom u PGO RH.

1. **Administrativni podaci (rok, oblik i mjesto podnošenja)**

Projektni prijedlog podnosi se u jednom zatvorenom paketu osobnom dostavom, poštom ili dostavnom službom na adresu:

**Ministarstvo zaštite okoliša i prirode**

**Samostalni sektor za EU**

**n/r Ivana Bogović, stručna suradnica**

**Radnička cesta 80, 10000 Zagreb**

Projektni prijedlog dostavlja se u papirnatom obliku kao izvornik i pet (5) kopija te u elektroničkom obliku (na CD-u priloženom izvorniku). Izvornik i kopije moraju biti posebno uvezeni i jasno označeni kao "izvornik" i "kopija". Dokumenti dostavljeni u elektroničkom obliku moraju biti identični onima u papirnatom obliku. U slučaju razlika između papirnate i elektroničke verzije, papirnata verzija projektnog prijedloga smatrat će se vjerodostojnom.

Projektni prijedlog dostavlja se u zatvorenoj omotnici, na kojoj mora biti naznačeno:

* naziv i adresa prijavitelja,
* referentni broj i naziv poziva za dostavu projektnih prijedloga,
* datum zaprimanja i točno vrijeme (sat i minute)
* naznaka **»ZA NATJEČAJ (ŠIFRA NATJEČAJA KK.06.3.1.01) - MOLIMO NE OTVARATI«**.

Projektna prijava poslana na način različit od gore navedenog (npr. faksom ili e-poštom) ili dostavljena na druge adrese bit će automatski isključena.

Rok za predaju projektnog prijedloga na prethodno naznačenu adresu je **30. studenoga 2015. godine do 12.00h.** Projektni prijedlog koji ne pristigne u propisanom roku neće se otvarati ni razmatrati.